Zwelinzima Vavi hof toe oor skorsing - Maroela Media
Zwelinzima Vavi hof toe oor skorsing
Zwelinzima Vavi Foto: Werner Beukes/SAPA
Zwelinzima Vavi, geskorste sekretaris-generaal van Cosatu, sal sy skorsing Donderdag in die hooggeregshof in Johannesburg teenstaan.
Vavi het Woensdag in 'n verklaring gesê dit is die laaste uitweg. "Soos ek voorheen gesê het, ons nader die hof as 'n laaste uitweg en met 'n swaar hart. Ons doen dit egter aangesien ons glo in die oppergesag van die reg en dat niemand, insluitend die hoofsekretaris van Cosatu, bo die reg verhewe is nie en wanneer hy glo dat sy regte geskend word, hy soos enige ander werker, vry is om die hof as die laaste arbiter te nader."
Vavi is verlede jaar geskors nadat hy erken het dat hy 'n seksuele verhouding met 'n junior kollega gehad het. Sy het hom aanvanklik van verkragting beskuldig maar nooit 'n klag by die polisie aanhangig gemaak nie. Nege Cosatu-affiliasies staan agter Vavi en eis dat hy weer aangestel word.